Ρίσι Σούνακ

Ο Ρίσι Σούνακ (αγγλικά: Rishi Sunak, παντζαμπικά: ਰਿਸ਼ੀ ਸੁਨਕ, 12 Μαΐου 1980), είναι Βρετανός πολιτικός, που υπηρέτησε ως Πρωθυπουργός του Ηνωμένου Βασιλείου και Ηγέτης του Συντηρητικού Κόμματος, από τον Οκτώβριο του 2022, στην ομώνυμη κυβέρνηση, έως τον Ιούλιο του 2024.https://www.gov.uk/government/people/rishi-sunak  

Είναι βουλευτής της Βουλής των Κοινοτήτων του Ηνωμένου Βασιλείου, με το Συντηρητικό Κόμμα, για την εκλογική περιφέρεια του Ρίτσμοντ (Γιορκς) από τον Μάιο του 2015.https://members.parliament.uk/member/4483/career   

Υπό την Κυβέρνηση του Μπόρις Τζόνσον, υπηρέτησε ως Καγκελάριος του Θησαυροφυλακίου του Ηνωμένου Βασιλείου, από τον Φεβρουάριο του 2020 έως τον Ιούλιο του 2022, καθώς και ως Γενικός Γραμματέας του Θησαυροφυλακίου, από τον Ιούλιο έως τον Φεβρουάριο του 2020. 

Υπήρξε υποψήφιος για την ηγεσία του Συντηρητικού Κόμματος και κύριος αντίπαλος της Λιζ Τρας, ύστερα από την ανακοίνωση της παραίτηση του Μπόρις Τζόνσον από την πρωθυπουργία και την ηγεσία του κόμματος, τον Ιούλιο του 2022.see Στις εκλογές του Οκτωβρίου για την ηγεσία του Συντηρητικού Κόμματος, έθεσε εκ νέου υποψηφιότητα  και κατάφερε να εκλεγεί ηγέτης του Κόμματος.

 Βιογραφία 
Ο Σουνάκ γεννήθηκε τον Μάιο του 1980 στο Σαουθάμπτον της Αγγλίας, από γονείς παντζαμπικής καταγωγής που είχαν γεννηθεί και μεγαλώσει στην Ανατολική Αφρική (Κένυα και Τανζανία) και στη συνέχεια είχαν μεταναστεύσει στο Ηνωμένο Βασίλειο. Ο Σούνακ μεγάλωσε στο Ουίντσεστερ της Αγγλίας. 

To 1998 αποφοίτησε από το Λύκειο στο Κολλέγιο του Ουίντσεστερ, στο οποίο διετέλεσε πρόεδρος των σπουδαστών (head boy). Κατόπιν σπούδασε Φιλοσοφία, Πολιτική και Οικονομία (PPE) στο Κολλέγιο Λίνκολν του Πανεπιστημίου της Οξφόρδης, λαμβάνοντας πτυχίο (BA) με διάκριση και βαθμό "άριστα" το 2001. Κατά την φοίτησή του στην Οξφόρδη, συνδέθηκε με το Συντηρητικό Κόμμα και ασχολήθηκε με προεκλογικές εκστρατείες πολιτικών.

Πραγματοποίησε μεταπτυχιακές σπουδές στις Η.Π.Α. πάνω στη Διοίκηση Επιχειρήσεων στο Πανεπιστήμιο Στάνφορντ στο Σαν Φρανσίσκο, ως υπότροφος Φουλμπράιτ, και έλαβε μεταπτυχιακό δίπλωμα (MBA) το 2006.  

 Καριέρα 
Ενώ σπούδαζε στο Στάνφορντ, γνώρισε τη μελλοντική του σύζυγο Ακσάτα Μούρτι, την κόρη του Ν.Ρ. Ναραγιάνα Μούρτι, του Ινδού δισεκατομμυριούχου επιχειρηματία που ίδρυσε την Infosys. Από το 2001 έως το 2006, εργάστηκε στις Η.Π.Α. ως αναλυτής για την Goldman Sachs και αργότερα ύστερα από την αποφοίτησή του από το Στάνφορντ ως συνεργάτης στις εταιρείες κεφαλαίων The Children's Investment Fund Management στο Λονδίνο (2006–2009) και Theleme Partners (2009–2014).https://www.business-standard.com/article/companies/quite-positive-that-rishi-will-do-well-as-a-mp-says-murthy-115050800943_1.html

Εξελέγη βουλευτής για το Ρίτσμοντ (Γιορκς) στις γενικές εκλογές του 2015 και υπηρέτησε στη δεύτερη κυβέρνηση της Τερέζα Μέι ως Κοινοβουλευτικός Υφυπουργός Εξωτερικών για την Τοπική Αυτοδιοίκηση. Ψήφισε τρεις φορές υπέρ της συμφωνίας αποχώρησης της Μέι για το Brexit. Μετά την παραίτηση της Μέι, ο Σουνάκ ήταν υποστηρικτής της εκστρατείας του Μπόρις Τζόνσον να γίνει αρχηγός των Συντηρητικών.  

Αφού ο Τζόνσον εξελέγη ηγέτης και διορίστηκε Πρωθυπουργός, διόρισε τον Σούνακ ως Γενικό Γραμματέα του Υπουργείου Οικονομικών. 

 Υπουργός Οικονομικών (2020–2022) 
Ο Σούνακ αντικατέστησε τον Σάτζιντ Τζάβιντ, ως Καγκελάριος του Θησαυροφυλακίου (Υπουργός Οικονομικών) μετά την παραίτησή του τον Φεβρουάριο του 2020. Ως υπουργός, ο Σούνακ είχε εξέχοντα ρόλο στην απάντηση της κυβέρνησης στις οικονομικές επιπτώσεις της απόφασης της κυβέρνησης να επιβάλει lockdown για την αντιμετώπιση της πανδημίας COVID-19 στο Ηνωμένο Βασίλειο. Τον Απρίλιο του 2022, έγινε ο πρώτος υπουργός στη βρετανική ιστορία που του επιβλήθηκαν κυρώσεις για παραβίαση του νόμου κατά τη διάρκεια της θητείας του, αφού του εκδόθηκε ειδοποίηση σταθερής ποινής για παραβίαση των κανονισμών COVID-19 κατά τη διάρκεια των lockdown. Παραιτήθηκε από καγκελάριος (υπουργός οικονομικών) στις 5 Ιουλίου 2022, επικαλούμενος τις διαφορές μεταξύ του ιδίου και του πρωθυπουργού Μπόρις Τζόνσον στην επιστολή παραίτησής του. 

 Υποψηφιότητα για την Ηγεσία του Συντηρητικού Κόμματος 
Στις 8 Ιουλίου 2022, ανακοίνωσε την υποψηφιότητά του για να αντικαταστήσει τον Τζόνσον στις επερχόμενες εκλογές για την ηγεσία του Συντηρητικού κόμματος. Έφτασε μέχρι τον τελευταίο γύρο των εσωκομματικών εκλογών, στον οποίο έχασε από την Λιζ Τρας, συγκεντρώνοντας το 42.6% των ψήφων.

 Ηγέτης του Συντηρητικού Κόμματος (2022–2024) 
Ύστερα από την παραίτηση της Λιζ Τρας, από την πρωθυπουργία και την ηγεσία του Συντηρητικού Κόμματος, ο Σούνακ, ανακοίνωσε στις 23 Οκτωβρίου 2022, την εκ νέου υποψηφιότητά του για την ηγεσία του Συντηρητικού Κόμματος. Καθώς η μόνη άλλη υποψήφια, η Πένι Μόρντοντ αποχώρησε από τη διεκδίκηση της θέσης, ο Σούνακ ορίστηκε νέος ηγέτης του κόμματος στις 24 Οκτωβρίου 2022.

 Πρωθυπουργός του Ηνωμένου Βασιλείου (2022–2024) 

Στις 25 Οκτωβρίου του 2022, ο Βασιλιάς Κάρολος Γ΄ έδωσε (για πρώτη φορά στην βασιλεία του) εντολή σχηματισμού κυβέρνησης και ανέθεσε στον Ρίσι Σούνακ (ως Ηγέτη του Συντηρητικού Κόμματος) την πρωθυπουργία του Ηνωμένου Βασιλείου.

Ο Σούνακ έγινε ο πρώτος ασιατικής καταγωγής πρωθυπουργός του Ηνωμένου Βασιλείου, ο πρώτος πρωθυπουργός που δεν είναι χριστιανός στο θρήσκευμα (αλλά ινδουϊστής), καθώς επίσης και ο πιο νέος ηλικιακά Βρετανός πρωθυπουργός που έχει υπάρξει για πάνω από 200 χρόνια καθώς ανέλαβε το αξίωμα σε ηλικία 42 ετών. 

 Κριτική 
Ο Σούνακ είναι νυμφευμένος με την Ακσάτα Μέρτι, κόρη ενός Ινδού δισεκατομμυριούχου, ενώ ο ίδιος έχει μια περιουσία που ξεπερνά τα 700 εκατομμύρια δολάρια. Ο ίδιος έχει επικριθεί για την αδιαφάνεια του ως προς την οικονομική του κατάσταση, ενώ ορισμένοι επικριτές θεωρούν ότι η άνοδος του μετά το 2020 οφείλεται και σε μια εκστρατεία προβολής του ιδίου, ο οποίος κατάγεται από προνομιούχα οικογένεια και υποστηρίζει τον θατσερικό νεοφιλελευθερισμό. Επίσης, έχει επικριθεί για την περικοπή ενός συστήματος οικονομικής στήριξης σε φτωχούς Βρετανούς κατά την διάρκεια της πανδημίας, ωθώντας πάνω από 200 χιλιάδες οικογένειες στην φτώχεια.

 Προσωπική ζωή 
Ο Ρίσι Σούνακ είναι ινδουϊστής. Τον Αύγουστο του 2009, νυμφεύτηκε την Ακσάτα Μέρτι, κόρη του Ινδού δισεκατομμυριούχου επιχειρηματία Ναραγιάνα Μέρτι. Με την Ακσάτα Μέρτι, γνωρίστηκαν κατά την διάρκεια των σπουδών τους στο Πανεπιστήμιο Στάνφορντ στην Καλιφόρνια των ΗΠΑ. Έχουν αποκτήσει μαζί δύο κόρες.

Ο Ρίσι Σούνακ διαθέτει προσωπική περιουσία αξίας £730 εκατομμυρίων στερλίνων, και μαζί με την σύζυγό του (η οποία έχει εκτιμώμενη περιουσία γύρω στα $900 εκατομμύρια δολάρια, βρίσκονται στη λίστα με τα πλουσιότερα άτομα στο Ηνωμένο Βασίλειο. 

 Παραπομπές 

Κατηγορία:Πρωθυπουργοί του Ηνωμένου Βασιλείου
Κατηγορία:Ηγέτες του Συντηρητικού Κόμματος (Ηνωμένο Βασίλειο)
Κατηγορία:Υπουργοί Οικονομικών (Ηνωμένο Βασίλειο)
Κατηγορία:Πολιτικοί του Συντηρητικού Κόμματος (Ηνωμένο Βασίλειο)
Κατηγορία:Μέλη της Βουλής των Κοινοτήτων (Ηνωμένο Βασίλειο)
Κατηγορία:Βρετανοί πολιτικοί